Document ID: 32007R0801

KOMMISSIONENS FORORDNING (EF) Nr. 801/2007
af 6. juli 2007
om eksport til nyttiggørelse af visse typer affald, der er opført i bilag III eller IIIA til forordning (EF) nr. 1013/2006, til visse lande, der ikke er omfattet af OECD-beslutningen om kontrol med grænseoverskridende overførsel af affald
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1013/2006 af 14. juni 2006 om overførsel af affald (1), særlig artikel 37, stk. 2,
efter høring af de berørte lande, og
ud fra følgende betragtninger:
(1)
I overensstemmelse med artikel 37, stk. 1, i forordning (EF) nr. 1013/2006 har Kommissionen sendt en en skriftlig anmodning til hvert land, der ikke er omfattet af OECD-Rådets beslutning K(2001) 107 endelig udg. om revision af beslutning K(92) 39 endelig udg. om kontrol med grænseoverskridende overførsel af affald bestemt til nyttiggørelse, med henblik på at indhente skriftligt samtykke til, at affald, der er opført i bilag III eller IIIa til denne forordning, og for hvilket det gælder, at eksport heraf ikke er forbudt i henhold til artikel 36, kan eksporteres fra Fællesskabet til nyttiggørelse i det pågældende land, og udbedt sig en angivelse af, hvilke kontrolprocedurer der i givet fald vil blive anvendt i bestemmelseslandet.
(2)
I disse forespørgsler blev hvert land bedt om at tilkendegive, om det havde valgt at vedtage et forbud eller en procedure med forudgående skriftlig anmeldelse og samtykke, eller ikke at udøve nogen kontrol med dette affald.
(3)
Kommissionen har modtaget svar på sine skriftlige forespørgsler fra Algeriet, Andorra, Argentina, Belarus, Botswana, Chile, Costa Rica, Den Russiske Føderation, Filippinerne, Guyana, Indien, Kina (Hongkong), Liechtenstein, Moldova, Oman, Peru, Sri Lanka, Taiwan, Thailand og Vietnam.
(4)
Visse lande har ikke skriftligt bekræftet, at affaldet kan eksporteres til dem fra Fællesskabet med henblik på nyttiggørelse. Derfor betragtes disse lande i overensstemmelse med artikel 37, stk. 2, andet led, i forordning (EF) nr. 1013/2006 som havende valgt en procedure med forudgående skriftlig anmeldelse og samtykke.
(5)
Bestemmelserne i denne forordning erstatter bestemmelserne i Kommissionens forordning (EF) nr. 1547/1999 af 12. juli 1999 om fastlæggelse af de i Rådets forordning (EØF) nr. 259/93 omhandlede kontrolprocedurer for så vidt angår overførsel af visse typer affald til visse lande, for hvilke OECD-Rådets beslutning K(92) 39 endelig udg. ikke finder anvendelse (2). Forordning (EF) nr. 1547/1999 bør derfor ophæves -
UDSTEDT FØLGENDE FORORDNING:
Artikel 1
Eksport af affald, der er opført i bilag III eller IIIA til forordning (EF) nr. 1013/2006, og hvoraf eksport i henhold til artikel 36 ikke er forbudt, til visse lande, der ikke er omfattet af OECD-beslutningen, skal være omfattet af procedurer, der afspejler de enkelte landes valg mellem
a)
forbud
b)
forudgående skriftlig anmeldelse og samtykke
c)
ingen kontrol i bestemmelseslandet
som anført i bilaget.
Artikel 2
Kommissionens forordning (EF) nr. 1547/1999 ophæves.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. juli 2007.

Labels: 10
3
5
20